ธปท.เตือนรัฐสูญ4หมื่นล้านแก้น้ำมันแพง
ธปท.นักวิชาการวอนรัฐบาลลดใช้เงินอุดหนุนน้ำมัน หันทุ่มแก้โลจิสติกส์
21 ส.ค. 2554

ธปท.นักวิชาการวอนรัฐบาลลดใช้เงินอุดหนุนน้ำมัน หันทุ่มแก้โลจิสติกส์
นายสาโรช บัวศรี ผู้อำนวยการสำนักเศรษฐกิจมหภาค ธนาคารแห่งประเทศไทย (ธปท.) กล่าวในงานเสวนาวิชาการนโยบายและราคาพลังงานที่เหมาะสมต่อประเทศไทย ที่มหาวิทยาลัย ศรีนครินทรวิโรฒ ว่า นโยบายการตรึงราคาพลังงานของภาครัฐแม้จะช่วยลดผลกระทบจากอัตราเงินเฟ้อที่สูงถึง 4% แต่เนื่องจากราคาน้ำมันโลกที่ถีบตัวสูงขึ้นอยู่เฉลี่ยเกิน 100 เหรียญสหรัฐต่อบาร์เรล อาจทำให้รัฐบาลต้องใช้เงินอุดหนุนไม่ต่ำกว่า 4 หมื่นล้านบาทต่อปี ซึ่งเงินจำนวนนี้สามารถนำไปส่งเสริมพัฒนาระบบโลจิสติกส์ของประเทศในระยะยาว 
นายพรายพล คุ้มทรัพย์ อาจารย์คณะเศรษฐศาสตร์ มหาวิทยาลัยธรรมศาสตร์ กล่าวว่า รัฐบาลใช้กองทุนน้ำมันฯ และภาษีสรรพ สามิตเป็นเครื่องมือในการแก้ปัญหาราคาน้ำมันในระยะสั้น และสนองตอบวัตถุประสงค์ทางการเมืองมากกว่าการแก้ไขปัญหาทางเศรษฐกิจในระยะยาว โดยมองว่าการอุดหนุนพลังงานควรมุ่งกลุ่มคนที่ได้รับความเดือดร้อนจริงๆ มากกว่าวงกว้าง
เขากล่าวด้วยว่า รัฐบาลใหม่ที่จะได้รับการเลือกตั้งเข้ามา จะต้องวางแนวนโยบาย ต้องให้ความสำคัญกับการรับมือกับภาวะความผันผวนของราคาพลังงานในตลาดโลกที่จะเกิดขึ้นทุกๆปี ยังต้องเน้นไปที่ประสิทธิภาพของการใช้พลังงานเพื่อลดการนำเข้าพลังงานของประเทศในระยะยาว